**Zakonodaja in uporabne povezave**

Področje prijave in odjave prebivališča ureja **Zakon o prijavi prebivališča.**

Za kršitve zakona so za posameznika predvidene globe od 200 do 600 evrov.

Lastnik nepremičnine ima pravico na upravni enoti preveriti, kdo ima na naslovu njegove nepremičnine prijavljeno stalno ali začasno prebivališče.

e-Uprava/Selitev, prijava, odjava prebivališča/povezava: <https://e-uprava.gov.si/si/podrocja/osebni-dokumenti-potrdila-selitev/selitev-prijava-odjava-prebivalisca.html>





# POLICISTI OZAVEŠČAMO

# PO SELITVI PRIJAVITE SPREMEMBO SVOJEGA PREBIVALIŠČA



**POLICIJA.SI**







**Stalno in začasno prebivališče**

**Stalno prebivališče** je naslov, na katerem posameznik stalno prebiva in kjer je središče njegovih življenjskih interesov, kar se presoja na podlagi njegovih družinskih, partnerskih, delovnih, ekonomskih, socialnih in drugih vezi, ki kažejo, da med posameznikom in naslovom, kjer živi, obstajajo tesne in trajne povezave.

**Začasno prebivališče** je naslov, na katerem posameznik začasno prebiva zaradi dela, šolanja, prestajanja kazni ali drugih razlogov.

**Kdo, kdaj in kje mora prijaviti spremembo prebivališča**

**Stalno prebivališče** morate **v osmih dneh od naselitve** prijaviti **na upravni enoti**, hkrati s prijavo novega prebivališča pa morate odjaviti prejšnjega.

**Začasno prebivališče** morate **v osmih dneh od naselitve** prijaviti **na upravni enoti**, če nameravate na naslovu prebivati več kot 90 dni. Če se selite za manj kot 90 dni, vam ni treba prijaviti novega prebivališča. Prav tako vam te spremembe ni treba sporočiti nobenemu državnemu organu. Prijava velja dve leti, po tem obdobju pa jo morate ponoviti.

Če se stalno ali začasno **naselite v nastanitvenem objektu** (npr. samski domovi, dijaški in študentski domovi, socialnovarstveni zavodi in drugi objekti, namenjeni skupinski nastanitvi ali izvajanju dejavnosti, ki vključuje 24-urno bivanje), mora za prijavo stalnega ali začasnega prebivališča **poskrbeti vaš stanodajalec**.



**Kako ravnati, če ste tujec**

Če ste **tujec z veljavnim dovoljenjem za prebivanje ali z že prijavljenim stalnim ali začasnim prebivališčem v Sloveniji** in nameravate na tem naslovu prebivati več kot tri in ne več kot 90 dni, vas mora **lastnik, solastnik oziroma najemnik objekta**, v katerem prebivate, prijaviti **pri pristojni policijski postaji** **v treh dneh od dneva naselitve, odjaviti pa pred odselitvijo**.

Če **ste tujec brez prijavljenega prebivališča v Sloveniji**, vas mora, ne glede na trajanje nastanitve, **lastnik ali solastnik nepremičnine**, v kateri ste nastanjeni, prijaviti **pri pristojni policijski postaji najpozneje v treh dneh po prehodu državne meje in v treh dneh po spremembi nastanitve, odjaviti pa pred odhodom.**